El comité avaluador ACES destaca la professionalitat de la candidatura de Paterna Ciutat Europea de l'Esport
28/06/2017

# El comité avaluador ACES destaca la professionalitat de la candidatura de Paterna Ciutat Europea de l'Esport

[![El comité avaluador ACES destaca la professionalitat de la candidatura de Paterna Ciutat Europea de l'Esport](/images/noticias/2017/06/comite-evaluador.jpg)](/images/noticias/2017/06/comite-evaluador.jpg)

28.06.2017

Este matí ha tingut lloc una roda de premsa en què s'ha donat a conéixer el vídeo resum de la candidatura

El comité avaluador de la Federació de capitals i ciutats europees de l'esport, ACES Europe, ha conclòs este matí la visita a Paterna per a valorar la seua candidatura a Ciutat Europea de l'Esport.

Durant tres dies, els membres del jurat han pogut visitar les diferents instal•lacions esportives i conéixer de primera mà les activitats que l'Ajuntament, junt amb entitats i clubs, oferix als ciutadans.

En la roda de premsa que ha tingut lloc este matí en el Gran Teatre, l'alcalde, Juan Antonio Sagredo, acompanyat per diferents membres de la corporació municipal, ha agraït la implicació tant de servicis esportius municipals, com de la ciutadania en la defensa de la candidatura.

A més, l'alcalde ha aprofitat per a assenyalar el seu compromís d'augmentar en un 10% la partida pressupostària destinada a esports en cas de resultar guanyadors de manera que "repercuta en l'augment de tots els indicadors esportius, augmentant no sols la inversió en instal•lacions, sinó també el nombre d'usuaris, així com l'oferta d'activitats".

Per la seua banda, el president de la Federació ACES Europe, Gian Francesco Lupattelli, ha reconegut la professionalitat de la candidatura "que la convertix en un sòlid aspirant a ciutat europea amb una candidatura d'un altíssim nivell".

També, el secretari general d'ACES Europe, Hugo Alonso, ha volgut destacar la importància de l'aposta que l'Ajuntament de Paterna està fent dels servicis públics esportius, "invertint a millorar les instal•lacions i oferint un programa d'activitats esportives de qualitat a la ciutadanía".

L'elecció de les ciutats guanyadores tindrà lloc a finals de setembre i en ella participen, a més de Paterna, els municipis de Talavera de la Reina, Guadalajara, Antequera, Sant Cugat del Vallés i Santa Lucía de Tirajana de les que només quatre rebran la distinció de Ciutat Europea de l'Esport en el 2018.